
Për disa ndryshime dhe shtesa në vendimin nr.1078, datë 29.12.2010 të Këshillit të Ministrave “Për autorizimin e importit të mbetjeve metalike të hekurit dhe çelikut, për qëllime riciklimi, nga shoqëria Kurum International Sha”

Në mbështetje të nenit 100 të Kushtetutës, të pikës 3 të nenit 22 të ligjit nr.8934, datë 5.9.2002 “Për mbrojtjen e mjedisit”, të ndryshuar, dhe të nenit 26 të ligjit nr.9010, datë 13.2.2003 “Për administrimin mjedisor të mbetjeve të ngurta”, të ndryshuar, me propozimin e Ministrit të Mjedisit, Pyjeve dhe Administrimit të Ujërave, Këshilli i Ministrave

Vendosi:

I. Në vendimin nr.1078, datë 29.12.2010 të Këshillit të Ministrave, bëhen këto ndryshime dhe shtesa:
1. Pika 3 ndryshohet, si më poshtë vijon:
“3. Mbetjet importohen nga shtete të Bashkimit Europian apo shtete anëtare të Konventës së Bazelit, duke plotësuar të gjithë dokumentacionin e nevojshëm ligjor për transportin ndërkombëtar të mbetjeve, si dhe në bazë të kërkesave të përcaktuara në pikën II të vendimit nr.806, datë 4.12.2003 të Këshillit të Ministrave “Për miratimin e rregullave dhe procedurave për importimin e mbetjeve për përdorim, përpunim dhe riciklim”.”.
2. Pas pikës 3 shtohen pikat 4, 5 dhe 6, me këtë përmbajtje:
“4. Për çdo transfertë ndërkufitare të mbetjeve, shoqëria Kurum International sh.a., dorëzon të plotësuar në Ministrinë e Mjedisit, Pyjeve dhe Administrimit të Ujërave, dokumentin e lëvizjes/transfertës ndërkufitare të mbetjeve, sipas formatit të dhënë në aneksin IV të vendimit nr.825, datë 13.10.2010 të Këshillit të Ministrave “Për miratimin e listave të mbetjeve që lejohen të importohen për qëllime përdorimi, riciklimi dhe përpunimi”.
5. Çdo transfertë mbetjesh duhet të jetë e pajisur me raport-analize, të kryer për aspektin e radioaktivitetit.
6. Skrapi i importuar nuk duhet të ketë në përbërje të tij mbetje apo pjesë predhash e municionesh luftarake.”.
II. Ngarkohen Ministria e Mjedisit, Pyjeve dhe Administrimit të Ujërave dhe Drejtoria e Përgjithshme e Doganave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

